ЛъэныкъуитIкIэ щытокIуэ
ЕсэнтIыгу щызэхэтащ «Урысейм и Терпсихорэ» фIэщыгъэм щIэт къэралпсо фестивалым и IХ зэхыхьэр.
Хореографием ехьэлIа мы зэхьэзэхуэм илъэс еплIанэ хъуауэ Къэбэрдей-Балъкъэрыр хэтщ. Мы гъэм абы зи зэфIэкI щызыгъэлъэгъуа сабийхэр, я ныбжь елъытауэ, гупищу гуэшауэ щытащ.
Налшык дэт еджапIэ №1-м и «Ровесницы» къэфакIуэ гупыр «Эстрадэ къафэ», «лъэпкъ къафэ» унэтIыныгъэхэмкIэ лауреат хъуащ. Ахэр игъэсащ хореограф Свигинэ Татьянэ.
«Урысейм и Терпсихорэ» фестивалым и жюрим и унафэщIу щытащ дуней псом щыцIэрыIуэ «Тодес» къэфакIуэ ансамблым и солист нэхъыщхьэ Боровиков Александр.
ЗэIущIэм хэтащ Урысейм и Ипщэ щIыналъэм и творческэ гуп 35-м щыщ сабий минрэ щитхурэ. Фестивалыр къызэзыгъэпэщар Москва щызэхэт «Призвание» творческэ ассоциацэмрэ ЕсэнтIыгу къалэ администрацэм щэнхабзэмкIэ и управленэмрэщ.
Шэрэдж Дисэ.
